
Az Európai Parlament,
–	tekintettel a bankunióról szóló 2023. évi éves jelentésről szóló, 2024. január 16-i állásfoglalására[footnoteRef:1], [1:  	HL C, C/2024/5706, 2024.10.17., ELI: http://data.europa.eu/eli/C/2024/5706/oj.] 

–	tekintettel a Parlament „Bankunió – 2023. évi éves jelentés” című, 2024. január 16-i állásfoglalásának a Bizottság általi nyomon követésére,
–	tekintettel az Európai Központi Bank (EKB) „Visszajelzés a »Bankunió – 2023« című európai parlamenti állásfoglalás részeként tett észrevételekről” című, 2024. március 25-én közzétett dokumentumára,
–	tekintettel az EKB 2023. évi felügyeleti tevékenységekről szóló, 2024. márciusban közzétett éves jelentésére,
–	tekintettel az Egységes Szanálási Testület 2024. június 28-án közzétett, 2023. évi éves jelentésére,
–	tekintettel a pénzmosási irányelv[footnoteRef:2] és a pénzmosás elleni rendelet[footnoteRef:3] elfogadására, valamint a Pénzmosás Elleni Hatóság (AMLA)[footnoteRef:4] létrehozására, [2:  	Az Európai Parlament és a Tanács (EU) 2024/1640 irányelve (2024. május 31.) a pénzügyi rendszer pénzmosás vagy terrorizmusfinanszírozás céljára való felhasználásának megelőzése érdekében a tagállamok által létrehozandó mechanizmusokról, az (EU) 2019/1937 irányelv módosításáról, és az (EU) 2015/849 irányelv módosításáról és hatályon kívül helyezéséről (HL L, 2024/1640, 2024.6.19., ELI: http://data.europa.eu/eli/dir/2024/1640/oj).]  [3:  	Az Európai Parlament és a Tanács (EU) 2024/1624 rendelete (2024. május 31.) a pénzügyi rendszer pénzmosás vagy terrorizmusfinanszírozás céljára való felhasználásának megelőzéséről (HL L, 2024/1624, 2024.6.19., ELI: http://data.europa.eu/eli/reg/2024/1624/oj).]  [4:  	Az Európai Parlament és a Tanács (EU) 2024/1620 rendelete (2024. május 31.) a Pénzmosás és Terrorizmusfinanszírozás Elleni Hatóság létrehozásáról, valamint az 1093/2010/EU, az 1094/2010/EU és az 1095/2010/EU rendelet módosításáról (HL L, 2024/1620, 2024.6.19., ELI: http://data.europa.eu/eli/reg/2024/1620/oj).] 

–	tekintettel a Bázel III standardok végrehajtására, nevezetesen a tőkekövetelmény-irányelv[footnoteRef:5] és a tőkekövetelmény-rendelet[footnoteRef:6] módosításainak elfogadására, [5:  	Az Európai Parlament és a Tanács (EU) 2024/1619 irányelve (2024. május 31.) a 2013/36/EU irányelvnek a felügyeleti hatáskörök, a szankciók, a harmadik országbeli fióktelepek, valamint a környezeti, társadalmi és irányítási kockázatok tekintetében történő módosításáról (HL L, 2024/1619, 2024.6.19., ELI: http://data.europa.eu/eli/dir/2024/1619/oj).]  [6:  	Az Európai Parlament és a Tanács (EU) 2024/1623 rendelete (2024. május 31.) az 575/2013/EU rendeletnek a hitelkockázatra, a hitelértékelési korrekciós kockázatra, a működési kockázatra, a piaci kockázatra és a tőke-küszöbértékre vonatkozó követelmények tekintetében történő módosításáról (HL L, 2024/1623, 2024.6.19., ELI: http://data.europa.eu/eli/reg/2024/1623/oj).] 

–	tekintettel az 575/2013/EU európai parlamenti és tanácsi rendeletnek a piaci kockázatra vonatkozó szavatolótőke-követelmények alkalmazásának kezdőnapja tekintetében történő módosításáról szóló, 2024. július 24-i (EU) 2024/2795 felhatalmazáson alapuló bizottsági rendelet[footnoteRef:7] elfogadására, [7:  	HL L, 2024/2795, 2024.10.31., ELI: http://data.europa.eu/eli/reg_del/2024/2795/oj.] 

–	tekintettel a 806/2014/EU rendeletnek a korai beavatkozási intézkedések, a szanálási feltételek és a szanálási intézkedések finanszírozása tekintetében történő módosításáról szóló európai parlamenti és tanácsi rendeletre irányuló javaslatról szóló, 2024. április 24-i első olvasatbeli álláspontjára[footnoteRef:8], [8:  	Elfogadott szövegek, P9_TA(2024)0326.] 

–	tekintettel a 2014/59/EU irányelvnek a korai beavatkozási intézkedések, a szanálási feltételek és a szanálási intézkedések finanszírozása tekintetében történő módosításáról szóló európai parlamenti és tanácsi irányelvre irányuló javaslatról szóló, 2024. április 24-i első olvasatbeli álláspontjára[footnoteRef:9], [9:  	Elfogadott szövegek, P9_TA(2024)0327.] 

–	tekintettel a 2014/49/EU irányelvnek a betétvédelem hatóköre, a betétbiztosítási rendszerek pénzeszközeinek felhasználása, a határokon átnyúló együttműködés és az átláthatóság tekintetében történő módosításáról szóló európai parlamenti és tanácsi irányelvre irányuló javaslatról szóló, 2024. április 24-i első olvasatbeli álláspontjára[footnoteRef:10], [10:  	Elfogadott szövegek, P9_TA(2024)0328.] 

–	tekintettel Gazdasági és Monetáris Bizottságának a 806/2014/EU rendeletnek az európai betétbiztosítási rendszer létrehozása érdekében történő módosításáról szóló európai parlamenti és tanácsi rendeletre irányuló javaslatról szóló, 2024. április 23-i állásfoglalására,
–	tekintettel a hitelgondozókról, a hitelfelvásárlókról és a biztosítékok érvényesítéséről szóló európai parlamenti és tanácsi irányelvre irányuló, 2018. március 14-i bizottsági javaslatra (COM(2018)0135),
–	tekintettel az öt elnök „Az európai gazdasági és monetáris unió kiteljesítése” című, 2015. június 22-i jelentésére,
–	tekintettel Enrico Letta „Jóval több mint piac – Sebesség, biztonság, szolidaritás – Az egységes piac képessé tétele arra, hogy fenntartható jövőt és jólétet teremtsen valamennyi uniós polgár számára” (Much more more than a market – Speed, security, solidarity: empowering the Single Market for a sustainable future and prosperity for the EU citizens) című, 2024. április 10-i jelentésére,
–	tekintettel Mario Draghi „Az európai versenyképesség jövője” című, 2024. szeptember 9-i jelentésére,
–	tekintettel az eurócsoportnak a tőkepiaci unió jövőjéről szóló, 2024. március 11-i nyilatkozatára, valamint az eurócsoportnak a bankunió jövőjéről szóló, 2022. június 16-i nyilatkozatára, és annak az eurócsoport általi 2023. április 28-i nyomon követésére,
–	tekintettel a Bázeli Bankfelügyeleti Bizottságnak a bankok kriptoeszközökkel szembeni kitettségére vonatkozó közzétételi keretére, valamint a bankok kriptoeszközökkel szembeni kitettségére vonatkozó prudenciális előírásának célzott módosításaira, amelyeket 2024. július 17-én tettek közzé,
–	tekintettel a Bázeli Bankfelügyeleti Bizottság által a hatékony bankfelügyeletre vonatkozóan 2024. április 25-én közzétett alapelvekre,
–	tekintettel az EKB 2024. májusi pénzügyi stabilitási elemzésére,
–	tekintettel az „Út Párizsba: a klímasemleges gazdaságra való átállás stressztesztelése” című, 2023. évi 328. számú időszakos EKB-kiadványra,
–	tekintettel a Pénzügyi Stabilitási Tanács 2015. november 9-i, „A globálisan rendszerszinten jelentős bankok veszteségviselő és feltőkésítési képességére vonatkozó elvek” című kiadványára,
–	tekintettel a Pénzügyi Stabilitási Tanács 2023. október 10-i, „2023 Bank Failures: Preliminary lessons learnt for resolution” [2023. évi bankcsődök: A szanáláshoz szükséges előzetes tanulságok] című jelentésére,
–	tekintettel a Peterson Institute for International Economics (Peterson Nemzetközi Gazdaságtudományi Intézet) 2024. június 25-i 24-15. sz., „Európa bankuniója tíz év után: befejezetlen, de átalakulóban” (Europe’s banking union at ten: unfinished yet transformative) című munkadokumentumára[footnoteRef:11], [11:  	Véron, N., „Europe’s banking union at 10: unfinished yet transformative”, Peterson Institute for International Economics, 24–15. sz. munkadokumentum, 2024. június.] 

–	tekintettel az egységes felügyeleti mechanizmus 2024–2026-os időszakra vonatkozó, 2023 decemberében közzétett felügyeleti prioritásaira,
–	tekintettel az ESZT-nek az eurócsoporthoz intézett, 2024. május 13-i féléves jelentésére,
–	tekintettel az Európai Bankhatóság 2023. július 28-án közzétett, 2023. évi uniós szintű átláthatósági vizsgálatának eredményére,
–	tekintettel az Európai Számvevőszék „A bankok hitelkockázatának uniós felügyelete – Az EKB erőteljesebben lépett fel, de a hitelkockázat megfelelő kezelésével és fedezetével kapcsolatos bizonyosság növeléséhez még többre van szükség” című, 2023. május 12-i 12/2023. sz. különjelentésére,
–	tekintettel az EKB felügyeleti testületének elnöke, Claudia Bach által a Parlament Gazdasági és Monetáris Bizottságában lefolytatott 2024. március 21-i és 2024. szeptember 2-i meghallgatásokon tett nyilatkozatokra,
–	tekintettel az ESZT elnöke, Dominique Laboureix által a Parlament Gazdasági és Monetáris Bizottságában lefolytatott 2024. március 21-i és 2024. szeptember 23-i meghallgatásokon tett nyilatkozatokra,
–	tekintettel az Európai Bankhatóság 2024. júliusi és 2024. decemberi kockázatértékelési jelentéseire,
–	tekintettel az uniós gazdasági és monetáris ügyekkel kapcsolatos pozíciók jelöltjei közötti nemi egyensúlyról szóló, 2019. március 14-i állásfoglalására[footnoteRef:12], [12:  	HL C 23., 2021.1.21., 105. o.] 

–	tekintettel az euro nemzetközi szerepének megerősítéséről szóló, 2021. március 25-i állásfoglalására[footnoteRef:13], [13:  	HL C 494., 2021.12.8., 118. o.] 

–	tekintettel eljárási szabályzata 55. cikkére,
–	tekintettel a Gazdasági és Monetáris Bizottság jelentésére (A10-0044/2025),
A.	mivel a bankunió magában foglalja az egységes felügyeleti mechanizmust, az egységes szanálási mechanizmust és egy továbbra is hiányzó európai betétbiztosítási rendszert;
B. 	mivel a bankunió fő célja az európai bankszektor stabilitásának megőrzése és annak megelőzése, hogy az adófizetők pénzére legyen szükség a csőd kockázatának kitett bankok megmentéséhez;
C.	mivel egy kiteljesített bankunió pozitív fejlemény lenne a polgárok és az uniós gazdaság számára, mivel javítaná a bankszektor versenyképességét és stabilitását, csökkentené a rendszerszintű kockázatot, javítaná a kínálatot és a fogyasztók választási lehetőségeit, valamint az olyan, határokon átnyúló banki szolgáltatások lehetőségeinek bővülését kínálná, amelyek növelnék a háztartások és vállalkozások finanszírozáshoz való hozzáférését, csökkentve a banki ügyfelek költségeit, miközben biztosítja, hogy a bankszektor megmentésére nem használnak fel közpénzeket; mivel a „túl nagy a csődhöz” kockázatát még nem kezelték teljes mértékben;
D.	mivel a banki válságkezelési és a betétbiztosítási rendszer (EDIS) uniós keretrendszerei reformjának lezárása – amely különösen a kis- és közepes méretű bankokra összpontosít – alapvető fontosságú az európai bankszektor biztonságának, stabilitásának és ellenálló képességének biztosítása szempontjából; mivel egy valódi európai betétbiztosítási rendszert magában foglaló, teljes bankunió létrehozása alapvető feltétele annak, hogy a polgárok megbízzanak az európai bankokban;
E.	mivel az uniós bankszektor széttagoltsága és határokon átnyúló konszolidációjának hiánya hatással van globális versenyképességére; mivel az EU és az USA bankjainak nyereségessége közötti különbség növekedett;
F.	mivel az erős és diverzifikált bankszektor kulcsfontosságú a gazdasági növekedés megvalósításához, a lakástulajdonlási lehetőségek növeléséhez, a beruházások és a munkahelyteremtés ösztönzéséhez, a kis- és középvállalkozások (kkv-k) és az induló innovatív vállalkozások finanszírozásához, valamint a zöld és digitális gazdaságra való átállás biztosításához;
G.	mivel az európai vállalatok külső finanszírozásának mintegy 80%-a bankoktól származik, míg 20%-a a tőkepiacokról; mivel az Egyesült Államokban a vállalati hiteleknek csak 30%-a származik bankoktól, míg 70%-át a tőkepiacokon, például vállalati kötvénykibocsátáson vagy részvényeken keresztül finanszírozzák;
H.	mivel a 2024-ben 110 felügyelt intézménynél rögzített 356,1 milliárd EUR nemteljesítő hitel a 2015 második negyedévében 102 felügyelt intézménynél regisztrált 988,9 milliárd EUR nemteljesítő hitelhez képest jelentős csökkenő pályát tükröz, így a teljes nemteljesítő hitelállomány a 2015-ös szint 36%-ára csökkent; mivel további erőfeszítésekre van szükség;
I.	mivel 2024 áprilisában elfogadta álláspontját a válságkezelési és betétbiztosítási keretrendszer felülvizsgálatáról;
J.	mivel 2024 áprilisában a Parlament Gazdasági és Monetáris Bizottsága jelentést fogadott el az európai betétbiztosítási rendszer létrehozására irányuló bizottsági javaslatról;
K.	mivel a pénzügyi intézmények egyre nagyobb mértékben támaszkodnak az információs és kommunikációs technológia (IKT) használatára; mivel a pénzügyek digitalizációja fontos lehetőségeket kínál a bankszektor számára, és jelentős technológiai fejlődést eredményezett az uniós bankszektorban a banki szolgáltatások nyújtásának fokozott hatékonysága és az innováció iránti nagyobb hajlandóság révén; mivel mindez kihívásokat is jelent, többek között az adatvédelem, a reputációs kockázat, a pénzmosás elleni küzdelem (AML) és a fogyasztóvédelmi aggályok tekintetében; mivel az uniós bankszektornak növelnie kell kiberrezilienciáját annak biztosítása érdekében, hogy az IKT-rendszerek ellenálljanak a különböző típusú kiberbiztonsági fenyegetéseknek; mivel az EKB jelenleg vizsgálja a digitális euro létrehozását;
L.	mivel az uniós bankoknak sikerült ellenállniuk az orosz agresszió hatásával szemben; mivel kulcsszerepet játszanak az EU által Oroszországgal szemben az invázióra válaszul kiszabott szankciók folyamatos végrehajtásának és betartásának biztosításában; mivel a szankciók kijátszásának elkerülése érdekében további koordinációra van szükség;
M.	mivel az éghajlatváltozás, a környezetkárosodás és az alacsony szén-dioxid-kibocsátású gazdaságra való átállás olyan tényezők, amelyeket figyelembe kell venni a bankok mérlegével kapcsolatos kockázatok értékelésekor mint az egyes régiókban és ágazatokban a beruházásokat potenciálisan befolyásoló kockázatot;
Általános szempontok
1.	elismeri az egységes felügyeleti mechanizmus (SSM) és az egységes szanálási mechanizmus (SRM) létrehozása révén az elmúlt 10 évben elért eredményeket; megjegyzi, hogy a bankunió nem fog kiteljesedni a harmadik pillér, az európai betétbiztosítási rendszer létrehozása nélkül;
2.	kéri a Bizottságot annak biztosítására, hogy a bankunió és a tőkepiaci unió megvalósítása továbbra is kulcsfontosságú prioritás maradjon; kiemeli, hogy ezek a projektek szélesebb körű finanszírozáshoz biztosítanak hozzáférést a háztartások és a kkv-k számára, csökkentik az erős függőséget a bankhitelektől, hogy ösztönözzék a beruházásokat és a munkahelyteremtést, növelik a pénzügyi stabilitást, csökkentik a gazdasági visszaesések hatását, támogatják a versenyképességet, további beruházási lehetőségeket biztosítanak, finanszírozzák a zöld és digitális gazdaságra való átállást és kiaknázzák az EU növekedési potenciálját; megjegyzi, hogy a Bizottságot fel kell kérni arra, hogy az egyenlő versenyfeltételek megőrzése mellett vegye figyelembe a különböző banki modellek sajátosságait;
3.	megjegyzi, hogy fel kell készülni a bankszektort érintő stresszhelyzetekre, amelyek az EU-n kívüli egyes országokban 2023 márciusában tapasztalt bankrohamokhoz vezethetnek, és hogy biztosítani kell a betétek stabilitását;
4.	rámutat, hogy a kiberreziliencia az uniós bankszektor versenyképességének kulcsfontosságú eleme, különös tekintettel a geopolitikai helyzetre és a pénzügyi stabilitás megőrzésének szükségességére; 
5.	megjegyzi, hogy egy integráltabb bankunió segítene ellenállóképesebbé tenni az uniós bankszektort, javítaná a hitelhez való hozzáférést és csökkentené a költségeket; megjegyzi, hogy a banki vállalkozások határokon átnyúló jobb integrációja növelné a magánszektorbeli kockázatmegosztás lehetőségét, és biztosítaná az uniós bankpiac sokféleségét; rámutat arra, hogy az integráltabb bankunió nem feltétlenül egyezik meg a konszolidáltabb bankpiaccal, és hogy a diverzifikált banki piac előnyökkel jár a verseny számára; hangsúlyozza, hogy egy teljes mértékben kialakított bankunió lehetővé teszi az európai bankok számára a növekedést és a nemzetközi versenyben való jobb helytállást;
6.	sajnálatát fejezi ki amiatt, hogy az uniós bankok jelentős beruházások finanszírozására való képességét korlátozza az alacsonyabb jövedelmezőség, ami nem elegendő versenyképességük biztosításához; megjegyzi, hogy a más országokhoz viszonyított jövedelmezőségi különbség strukturális és szabályozási okoknak egyaránt betudható, és a szabályozási keret egyszerűsítése érdekében felülvizsgálatra szólít fel; megjegyzi, hogy az uniós bankrendszer sajátos jellege, amely nagyszámú kisebb bankot foglal magában, olyan arányos megoldásokat tesz szükségessé, amelyek figyelembe veszik ezt, és igazodnak sajátosságaihoz, anélkül, hogy aláásnák a pénzügyi stabilitást; továbbra is tudatában van a „túl nagy a csődhöz” kockázatának;
7.	felhívja a Bizottságot, hogy értékelje, hogy ki kell-e dolgozni célzott kereteket a bankunión belül a kkv-k és az induló innovatív vállalkozások finanszírozáshoz való hozzáférésének javítása érdekében, elismerve, hogy azok az uniós gazdaság gerincét képezik;
8.	sajnálja, hogy az uniós bankok határokon átnyúló tevékenysége még mindig meglehetősen korlátozott, különösen ami a hitelnyújtást illeti; ezért úgy véli, hogy a tőke szabad mozgásának a teljes mértékben integrált belső piacon való fenntartása érdekében fontos a bankunió kiteljesítése;
9.	kéri, hogy az Oroszországban még mindig működő uniós bankok a lehető leghamarabb vonuljanak ki az orosz piacról; felhívja a felügyeleti intézményeket, hogy biztosítsák e bankok orosz piacról való sürgős kivonulásának előmozdítását;
10.	felkéri a Bizottságot, hogy vizsgálja tovább, hogy a jelentős, határokon átnyúló műveleteket lebonyolító uniós bankokkal foglalkozó külön joghatóság létrehozása[footnoteRef:14] segíthet-e a bankunió kiteljesítésében, vagy ez növelné-e a bankszektor széttöredezettségét; [14:  	Draghi-jelentés, 61. o.] 

11.	megjegyzi, hogy a pénzügyi stabilitási kockázatok kellő figyelembevételével meg lehetne vizsgálni az európai piacok megerősítésére szolgáló értékpapírosítási keret felülvizsgálatának, valamint a biztosítékkal fedezett európai befektetési jegyek mint a kkv-k hosszú távú finanszírozása kettős finanszírozási eszköze bevezetésének lehetőségét;
12.	hangsúlyozza, hogy a pénzügyi műveltség alapvető fontosságú a modern gazdaságokban, mivel hozzájárul a tagállamok bankrendszereinek rezilienciájához, és ösztönzi a határokon átnyúló pénzügyi tevékenységet;
13.	hangsúlyozza, hogy a magas szintű fogyasztóvédelem ellenállóbbá teszi a bankuniót;
14.	úgy véli, hogy a Bizottságnak azokra a szempontokra kell összpontosítania, amelyek hozzájárulnak a digitalizáció, a modernizáció, az egyszerűsítés, az észszerűsítés és a fokozott versenyképesség céljainak eléréséhez; fenntartja, hogy a jogbiztonság, a biztonság, a kiszámíthatóság és a stabilitás elengedhetetlen ahhoz, hogy az uniós bankok kedvező feltételek mellett működhessenek;
15.	megjegyzi, hogy a hagyományos hitelek mellett a különböző finanszírozási források is előnyösek lehetnek az EU növekedése és versenyképessége szempontjából, és elismeri, hogy az eszközalapú finanszírozási megoldások alacsony kockázatúak;
16.	tudomásul veszi az EKB által a digitális euróval kapcsolatban elért eredményeket és a témában az EKB-val folytatott parlamenti párbeszédet; megérti a meglévő fenntartásokat, például az offline funkcióját illetően, mivel az offline tranzakciók csökkentik a láthatóságot és akadályozzák a pénzügyi bűncselekmények megelőzését; emlékeztet arra, hogy a digitális eurónak ki kell egészítenie, nem pedig helyettesítenie kell a készpénzt; úgy véli, hogy a digitális euro bevezetésére vonatkozó döntés végső soron politikai döntés, amelyet az uniós jogalkotóknak kell meghozniuk, tekintettel arra, hogy ez a döntés számos uniós szakpolitikai területre – többek között a magánélet védelmére, a fogyasztóvédelemre, a pénzügyi stabilitásra, a pénzügyi politikára és más, a monetáris politika szigorú hatáskörén túlmutató területekre – jelentős hatást gyakorolhat;
17.	sajnálatát fejezi ki amiatt, hogy egyes pénzügyi intézmények nem biztosítják a nemek közötti egyensúlyt, különösen vezető testületeikben; hangsúlyozza, hogy a vezetőtestületekben és a személyzet körében érvényesülő, nemek közötti egyensúly társadalmi és gazdasági haszonnal jár; kéri a pénzintézeteket, hogy rendszeresen frissítsék a sokszínűségre és befogadásra vonatkozó politikáikat, és segítsék elő a befogadást előtérbe helyező egészséges munkakultúrák kialakítását; felhívja a magán- és közszervezeteket, hogy orvosolják a pénzügyi intézmények vezető testületei sokszínűségének és nemek közötti egyensúlyának hiányát;
Felügyelet
18.	üdvözli, hogy a társjogalkotók elfogadták a Bázel III standardok EU-n belüli végrehajtását szolgáló új banki csomagot; megjegyzi, hogy egyes más országokban jelenleg nem egyértelmű a Bázel III standardok végrehajtása, és hogy fennáll annak kockázata, hogy felmerülhetnek az egyenlő nemzetközi versenyfeltételekkel kapcsolatos kockázatok; hangsúlyozza, hogy a Bizottságnak értékelnie kell, hogy a célzott változtatások hozzájárulhatnak-e az uniós bankok nemzetközi versenyképességének fenntartásához anélkül, hogy gyengítenék rezilienciájukat; emlékeztet arra, hogy a piaci kockázatra vonatkozó szavatolótőke-követelmények alkalmazásának kezdőnapjáról szóló, felhatalmazáson alapuló jogi aktus egy évvel, 2026. január 1-jére halasztotta az új piaci kockázati keret alkalmazásának kezdőnapját; felhívja a Bizottságot annak értékelésére, hogy az uniós pénzügyi ágazat pénzügyi stabilitásának megőrzése érdekében felül kell-e vizsgálni a Bázel III standardokat végre nem hajtó országokkal hozott egyenértékűségi határozatokat;
19.	elismeri, hogy egyre több bankfiókot zárnak be, ami bizonyos régiókban hozzájárul a „bankhalálok” kockázatához, ami különösen negatív hatást gyakorol a digitális hozzáféréssel nem rendelkező, kiszolgáltatott helyzetben lévő polgárokra; hangsúlyozza, hogy a kisebb bankok kritikus szerepet játszanak az alapvető banki szolgáltatásokhoz való hozzáférés biztosításában, különösen a vidéki és távoli területeken, ezáltal támogatva a háztartásokat, a kkv-kat és a helyi gazdaságokat; megjegyzi, hogy a magas felügyeleti költségek és szabályozási terhek súlyos kihívást jelenthetnek a kisebb bankok számára; hangsúlyozza, hogy a bankfelügyeletben alkalmazni kell az arányosság elvét, biztosítva, hogy a szabályozás intenzitása az intézmények méretéhez, kockázati profiljához és üzleti modelljéhez igazodjon, figyelembe véve a kisebb bankok lényeges területi szerepét és sajátos jellemzőit.
20.	emlékeztet arra, hogy a banki csomag számos megbízatást tartalmaz az Európai Bankhatóság számára; felhívja az Európai Bankhatóságot, hogy tartsa tiszteletben ezeket a megbízatásokat;
21.	megjegyzi, hogy a bankszektor már a meglévő szabályozási kereten belül is bizonyította ellenálló képességét az elmúlt évek piaci eseményei során, valamint hogy az átlagos elsődleges alapvető tőkemegfelelési mutató magas szinten, 15,81%-on maradt;
22.	megjegyzi, hogy a nemteljesítő hitelek aránya stabilan 2,30%, a likviditásfedezeti ráta pedig 159,39% maradt;
23.	megjegyzi, hogy a nemteljesítő hiteleknek való kitettség szintje változó, és emlékeztet arra, hogy vannak olyan tagállamok, ahol a kitettségi szint 1% vagy annál is alacsonyabb, míg más tagállamok kitettségi szintje meghaladja a 4%-ot; úgy véli, hogy helyes kockázatkezelési gyakorlatként folytatni kell az európai bankok ilyen típusú hitelkitettségének csökkentésére irányuló erőfeszítéseket;
24.	kiemeli, hogy a kedvezőtlen makrogazdasági feltételek, a geopolitikai nehézségek és a halasztott fizetési szolgáltatások gyors fejlődése az eszközminőség romlásához vezethet, és a jövőben hatással lehet a nemteljesítő hitelek szintjére; kiemeli ezért a prudens kockázatkezelés és a megfelelő céltartalékképzés fontosságát;
25.	megjegyzi, hogy a bankszektor jövedelmezőségének jelenlegi szintje lehetőséget biztosíthat a makroprudenciális tartalékok növelésére és segítheti a bankszektor rezilienciájának megőrzését; felkéri a Bizottságot, hogy vizsgálja tovább ezt a lehetőséget, és gondosan értékelje, hogy hogyan kell felülvizsgálni a makroprudenciális keretet, figyelembe véve a tőkekövetelményekre gyakorolt lehetséges hatást és szem előtt tartva a más országokkal egyenlő versenyfeltételeket;
26.	megjegyzi, hogy a bankszektor szerepet játszik a digitalizált és szén-dioxid-semleges gazdaságra való átmenet támogatásában, a források megújuló energiaforrások irányába való terelésében, valamint az EU zöld megállapodása és az uniós éghajlat-szabályozás célkitűzései megvalósításának támogatásában;
27.	megállapítja, hogy az EKB felügyeleti gyakorlatában figyelembe veszi az éghajlattal és a természettel kapcsolatos pénzügyi kockázatokat, és szorosan nyomon követi a növekvő fizikai és átállási kockázatokat;
28.	üdvözli a kockázati tőke növelésének és a tőke felszabadításának ötletét a gyorsan növekvő uniós vállalkozások finanszírozása érdekében; tudomásul veszi Ursula von der Leyen, a Bizottság elnöke azon kötelezettségvállalását, hogy kedvező kockázatcsökkentő intézkedéseket terjeszt elő annak érdekében, hogy megkönnyítse a kereskedelmi bankok, a befektetők és a kockázati tőke számára a gyorsan növekvő vállalatok finanszírozását[footnoteRef:15]; megjegyzi, hogy ezt úgy kell megvalósítani, hogy az ne jelentsen rendszerszintű vagy erkölcsi kockázatot; [15:  	Von der Leyen, Ursula, Europe’s Choice: Political Guidelines for the next European Commission 2024-2029 (Európa választása – Politikai iránymutatás a hivatalba lépő következő Európai Bizottság számára (2024–2029), 11. o.] 

29.	üdvözli a pénzmosás és a terrorizmus finanszírozása elleni küzdelemmel foglalkozó új hatóság létrehozását, amely lehetővé teszi a pénzmosás és a terrorizmus finanszírozása elleni hatékonyabb küzdelmet bizonyos pénzügyi szervezetek közvetlen felügyelete, valamint a nemzeti hatóságok közötti jobb együttműködés és jobb információáramlás és a tagállami szankciós hatóságok közötti koordináció javítása révén, a célzott szankciók végrehajtásában mutatkozó hiányosságok megszüntetésének előmozdítása érdekében;
30.	hangsúlyozza, hogy fokozni kell a nem banki pénzügyi közvetítők rezilienciáját, többek között konkrét szabályozási és felügyeleti eszközök kidolgozása révén; rámutat, hogy ezeknek az intézkedéseknek garantálniuk kell a pénzügyi rendszer biztonságát, és a fogyasztók mindenek felett álló érdekét kell szolgálniuk; üdvözli a nem banki pénzügyi közvetítőkre vonatkozó makroprudenciális politikákról folytatott bizottsági konzultációt; támogatja az eurorendszer azon ajánlását, hogy vezessenek be rendszerszintű stresszteszteket az alapvető piacok ellenálló képességével kapcsolatos kockázatok azonosítására és számszerűsítésére; felkéri a Bizottságot, hogy vizsgálja meg, hogy vannak-e hiányosságok a felügyeleti eszköztárban, többek között a potenciális likviditáshiány és a rendszerkockázatra gyakorolt hatások tekintetében;
31.	megjegyzi, hogy a kriptoeszközök új kihívásokat és lehetőségeket teremtenek a pénzügyi rendszer számára, de kockázatokat is jelentenek, és hogy ez megköveteli a nemzeti felügyeletek, az egységes felügyeleti mechanizmus és az Európai Rendszerkockázati Testület figyelmét;
Szanálás
32.	emlékeztet arra, hogy a Parlament által 2024. áprilisban a válságkezelésről és a betétbiztosítási keretről fogadott állásfoglalás a pénzügyi stabilitás, az adófizetők védelme és a betétesek bizalmának fokozása érdekében valamennyi tagállamban következetesebb megközelítést biztosít a szanálási eszközök és a betétvédelem alkalmazása tekintetében; megjegyzi, hogy a kis bankoknak vannak olyan sajátosságaik, amelyek arányos megközelítést indokolhatnak; hangsúlyozza, hogy az európai és nemzeti illetékes hatóságoknak megfelelő és elégséges eszközökkel kell rendelkezniük ahhoz, hogy hatékonyan reagáljanak a bankcsődökre és megőrizzék a pénzügyi stabilitást, és hogy a bankoknak hatékony szabályozási környezetben kell működniük, amely elősegíti fejlődésüket;
33.	hangsúlyozza annak fontosságát, hogy megőrizzék a részvényesek és a hitelezők elsődleges felelősségét a veszteségek viseléséért egy bank csődje esetén; hangsúlyozza, hogy el kell kerülni az adófizetők pénzének igénybevételét, ami még mindig a globális pénzügyi válság egyik fő tanulsága; hangsúlyozza, hogy a szanálások finanszírozása fő forrásának továbbra is a részvényesek és hitelezők hitelezői feltőkésítésének kell maradnia, mielőtt az ágazat által finanszírozott forrásokhoz folyamodnának;
34.	emlékeztet arra, hogy a szavatolótőkére és a leírható, illetve átalakítható kötelezettségekre vonatkozó elegendő minimumkövetelmény (MREL) elengedhetetlen a hiteles szanálási kerethez és annak biztosításához, hogy a szanálási hatóságok kellő rugalmassággal rendelkezzenek az adott válsághelyzetben szükséges szanálási stratégiák hatékony alkalmazásához; hangsúlyozza, hogy ennek a minimumkövetelménynek elegendőnek kell lennie a bankok szanálási tervében foglalt szanálási stratégiák hatékony végrehajtásához; emlékeztet arra, hogy a szanálási keretnek el kell kerülnie az MREL kalibrálásának indokolatlan növekedését és az Egységes Szanálási Alaphoz való aránytalan hozzájárulásokat;
35.	hangsúlyozza, hogy amennyiben egy bank leírható, illetve átalakítható kötelezettségeit nem uniós befektetőknek bocsátják ki, e kötelezettségek leírásának vagy átalakításának teljes bizonyossággal végrehajthatónak kell lennie a szanálási eszközök hatékony alkalmazásának biztosítása érdekében;
36.	megjegyzi, hogy el kell kerülni, hogy a bankok szanálása, többek között a likviditási támogatás nyújtása során az adófizetők pénzére támaszkodjanak, a költségvetési és társadalmi felelősség és a piaci fegyelem elveinek tiszteletben tartása mellett;
37.	emlékeztet arra, hogy a bankoknak a szanálási határozat végrehajtását követően is teljesíteniük kell kötelezettségeiket és el kell látniuk kulcsfontosságú feladataikat;
38.	emlékeztet annak fontosságára, hogy tisztázzák az EKB mint likviditási szolgáltató szerepét a szanálás során, kellő figyelmet fordítva a megfelelő garanciákra és az EKB megbízatására;
39.	hangsúlyozza az ESZT azon bejelentését, hogy fokozni fogja a szanálhatóság jelentős akadályainak felszámolására irányuló végrehajtási intézkedések elindítására irányuló képességeit; kéri, hogy minden szanálástervezési ciklus végén tegyék közzé a szanálhatóság azonosított akadályainak anonimizált listáját és az azok kezelésére elfogadott intézkedéseket;
40.	üdvözli az „Egységes Szanálási Mechanizmus 2028-as jövőképe” elnevezésű stratégiai felülvizsgálatot, amelyet az ESZT a hosszú távú céljainak meghatározása, az új kihívások kezelése és a nemzeti szanálási hatóságokkal és más érdekelt felekkel való együttműködés további megerősítése érdekében kezdeményezett; tudomásul veszi különösen az ESZT azon szándékát, hogy meghatározza azokat a területeket, ahol a fenntarthatóság még jobban beágyazható napi működésébe és fő tevékenységébe; hangsúlyozza, hogy az új stratégia végrehajtása során biztosítani kell a hatékonyságot és a költséghatékonyságot;
41.	üdvözli az ESZT arra irányuló tervét, hogy észszerűsítse az éves szanálástervezési ciklust annak biztosítása érdekében, hogy az egyre hatékonyabb legyen, és nagyobb hangsúlyt fektessen a bankok szanálhatóságának tesztelésére és a szanálási stratégiák működőképessé tételére;
42.	üdvözli, hogy mostanára felépítették az Egységes Szanálási Alapot; felszólít az ESM-szerződés módosításáról szóló megállapodás valamennyi tagállam általi teljes körű megerősítésére, beleértve az Egységes Szanálási Alap közös védőhálójának létrehozását is;
43.	hangsúlyozza, hogy további erőfeszítésekre van szükség a szanálás hatálya alá tartozó valamennyi bank teljes szanálhatóságának biztosítása érdekében; emlékeztet arra, hogy a szanálhatóság elérése nem tekinthető „mozgó célnak”, és ezért felszólít a szanálhatósági értékelés szabványosításának és harmonizálásának fokozására; mindazonáltal emlékeztet arra, hogy a nemzeti szanálási hatóságok fontos szerepet játszanak a szanálhatóság értékelésében;
Betétbiztosítás
44.	hangsúlyozza, hogy az európai betétbiztosítási rendszer létrehozására irányuló bizottsági javaslatot 2015-ben tették közzé, és hogy a környezet azóta jelentősen megváltozott;
45.	emlékeztet arra, hogy a Parlament Gazdasági és Monetáris Bizottságának az európai betétbiztosítási rendszerrel kapcsolatos álláspontját 2024 áprilisában fogadták el; megjegyzi, hogy ez az álláspont eltér a Bizottság 2015. évi javaslatától, és új megközelítést alkalmaz; várja az európai betétbiztosítási rendszerről szóló tárgyalásokat, és arra ösztönzi a Tanácsot, hogy haladjon előre e tárgyalásokkal;
46.	megjegyzi, hogy a nemzeti betétbiztosítási rendszereket sikeresen vezették be, és azok számos esetben bizonyították működőképességüket; hangsúlyozza, hogy figyelembe kell venni a konkrét nemzeti jellemzőket, és meg kell őrizni a kisebb bankok számára kialakított, egyes tagállamokban már meglévő jól működő rendszereket, például intézményvédelmi rendszereket, oly módon, hogy az biztosítsa az egyenlő versenyfeltételeket a bankunióban;
°
°	°
47.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az Európai Központi Banknak, az Egységes Szanálási Testületnek és az Európai Bankhatóságnak.

